חוזה פריז (1947)

ועידת השלום בפריז שנערכה בין 29 ביולי ל-15 באוקטובר 1946 הביאה לניסוחו של חוזה פריז, אשר נחתם ב-10 בפברואר 1947. בחוזה זה העניקו בעלות הברית לחמש ממדינות הציר "המשניות" - איטליה, רומניה, הונגריה, בולגריה ופינלנד את הזכות לחדש את ריבונותן בתחום יחסיהן הבינלאומיים ולהציע את מועמדותן לחברות באומות המאוחדות. בחוזה נכללו הסדרים בדבר תשלומי פיצויים, התחייבות לשמירה על זכויות מיעוטים אתניים וזכויות הפרט; וכן שינויים טריטוריאליים שכללו את סיום שליטתה של איטליה במושבותיה באפריקה ושינויים בגבולות שבין הונגריה וצ'כוסלובקיה, רומניה והונגריה, ברית המועצות ורומניה, בולגריה ורומניה וברית המועצות ופינלנד. חמש המדינות התחייבו לפעול נגד הופעתם של ארגונים פשיסטיים בתחומן, או כל ארגון אחר, פוליטי, צבאי או צבאי למחצה, שמטרתו לפגוע בזכויות דמוקרטיות. עוד הוסכם כי אזרחי חמש המדינות לא יחויבו בתשלום פיצויים עבור נזקים בגין פעילות פרטיזנית לטובת בעלות הברית, וכי לא יועמדו לדין בגין מעשים אלה.

תשלום פיצויים
ההסכם קבע את סכומי הפיצויים בהם היה על חמש המדינות לשאת. ברית המועצות פעלה להגדלת הסכומים למירב, למעט במקרה של בולגריה אשר נתפסה בעיני הסובייטים כ"אשמה פחות". חובותיהן של הונגריה ורומניה כפי שנוסחו בהסכמי הכניעה שלהן הוכרו כמוגזמים, ותוקנו במסגרת ההסכם. להלן סכומי הפיצויים במיליוני דולרים בערכי שנת 1938:

שינויים טריטוריאליים
רוב ההסדרים הטריטוריאליים נגעו לאיטליה:
 איטליה חויבה לוותר על איסטריה, זאדר, מרבית חבל הקראס, האי לסטובו  בדרום הים האדריאטי וחלקו העליון של עמק נהר סוצ'ה אשר נמסרו כולם ליוגוסלביה.
 איטליה מסרה את הריבונות במעבר סן ברנאר הקטן, מונז'נבר, הר תבור  וחלקים מהריביירה האיטלקית המערבית לצרפת.
 לוב וסומליה האיטלקית נמסרו לבריטים.
 טיינג'ין נמסרה לסין.
 האיים הדודקאנסיים עברו לשליטת יוון.
 אריתראה עברה לשליטת אתיופיה.
 אלבניה זכתה שוב בעצמאותה.
רומניה ויתרה על בסרביה ובוקובינה הצפונית שסופחו על ידי ברית המועצות אך זכתה שוב בריבונות על טרנסילבניה שבתקופת המלחמה נשלטה על ידי הונגריה. בנוסף קבע ההסכם כי דרום דוברוג'ה יישאר בחזקת בולגריה.
תנאי הסכם שביתת הנשק בין פינלנד לברית המועצות מ-19 בספטמבר 1944 אשר סיים את מלחמת ההמשך, ולפיו ויתרה פינלנד על חבל קרליה, סאלה, פטסמו מספר איים בים הבלטי (ביניהם סורסארי) אושררו.
 הונגריה השיבה לצ'כוסלובקיה את השטחים שהוענקו לה בחסות גרמניה הנאצית ב-1938 כחלק מהסכם מינכן ואת אלה שכבשה במלחמה ההונגרית-סלובקית.

קישורים חיצוניים

 חוזה פריז - הנוסח המלא (אנגלית)

ערכים שבהם תבנית בריטניקה אינה מתאימה
מלחמת העולם השנייה: אמנות והסכמים
בעקבות מלחמת העולם השנייה
אמנות והסכמים במאה ה-20
בעקבות מלחמת העולם השנייה: איטליה
בעלות הברית
פריז
ארצות הברית: אמנות והסכמים
ברית המועצות: אמנות והסכמים
הרפובליקה הצרפתית הרביעית: אמנות והסכמים
ממלכת רומניה: אמנות והסכמים
בולגריה במלחמת העולם השנייה
הונגריה במלחמת העולם השנייה
יוון במלחמת העולם השנייה
פינלנד במלחמת העולם השנייה
צ'כוסלובקיה במלחמת העולם השנייה
אלבניה: היסטוריה
ממלכת בולגריה
הונגריה: אמנות והסכמים
פריז (1947)
פינלנד: יחסי חוץ
יוגוסלביה: אמנות והסכמים
הממלכה המאוחדת: אמנות והסכמים
ברית המועצות: גבולות
גבול פינלנד–רוסיה
חוזה פריז (1947)